നോക്കുകൂലി ദുര്ഭൂതത്തെ കുടത്തിലടയ്ക്കാം നോക്കുകൂലി ഇല്ലാതാകണമെങ്കില് സര്ക്കാര് മാത്രമല്ല ട്രേഡ് യൂണിയനുകളും രാഷ്ട്രീയപാര്ട്ടികളും മനസുവയ്ക്കണം. തങ്ങളുടെ സങ്കുചിത താത്പര്യങ്ങളാണോ നാടിന്റെ വിശാല താത്പര്യങ്ങളാണോ പ്രധാനമെന്ന് അവര് തീരുമാനിക്കണം. കേരളത്തിനു നാണക്കേടായി നില്ക്കുന്ന നോക്കുകൂലി സന്പ്രദായം ഇനിയെങ്കിലും അവസാനിക്കുമോ? തീര്ത്തുപറയാനാവില്ലെങ്കിലും ശുഭപ്രതീക്ഷയ്ക്കു വകയുണ്ട്. നോക്കുകൂലി വാങ്ങില്ലെന്നു ചുമട്ടുതൊഴിലാളി യൂണിയനുകളുടെ സംയുക്തയോഗം തീരുമാനിച്ചിരിക്കുകയാണ്. നിയമാനുസൃതമായി സര്ക്കാര് നിശ്ചയിച്ച കൂലി മാത്രമേ വാങ്ങൂവെന്നും തൊഴിലാളി യൂണിയനുകള് വ്യക്തമാക്കുന്നു. വര്ത്തമാനകാലസാഹചര്യങ്ങളിലെ മാറ്റങ്ങള് ഉള്ക്കൊണ്ടു ചുമട്ടുതൊഴിലാളി നിയമത്തില് കാലോചിതമായ മാറ്റങ്ങള് കൊണ്ടുവരുന്ന കാര്യം സര്ക്കാര് ഗൗരവമായി പരിഗണിക്കുന്നുണ്ടെന്നു മന്ത്രി വി. ശിവന്കുട്ടി അറിയിച്ചു. തെറ്റായ സന്പ്രദായങ്ങള് അവസാനിപ്പിക്കുന്നതിനു തൊഴിലാളികളെ ബോധവത്കരിക്കാനുള്ള പരിപാടികള് ചുമട്ടുതൊഴിലാളി ക്ഷേമനിധിബോര്ഡ് മുഖേനയും സ്ഥാപനാടിസ്ഥാനത്തിലും നടപ്പാക്കുമെന്ന് അദ്ദേഹം പറയുന്നു. നല്ല കാര്യം.കേരളത്തിന്റെ വ്യവസായ വികസനത്തെ തടസപ്പെടുത്തിയ ഘടകങ്ങളിലൊന്നാണു നോക്കുകൂലി. തൊഴിലാളി യൂണിയനുകളുടെ കായബലത്തിന്റെ ശക്തിപ്രകടനമായാണു നോക്കുകൂലിയെ കാണാനാവുക. ഗുണ്ടാപ്പിരിവിന്റെ മറ്റൊരു രീതി എന്നുപോലും അതിനെ വിശേഷിപ്പിക്കുന്നതില് തെറ്റുണ്ടാവില്ല. തൊഴിലാളി സര്വാധിപത്യത്തില് വിശ്വസിക്കുന്ന ഭരണകൂടങ്ങള് നിലനിന്നിരുന്ന രാജ്യങ്ങളില്പോലും ഇത്തരമൊരു സന്പ്രദായമുണ്ടായിരുന്നതായി കേട്ടിട്ടില്ല. അവിടങ്ങളിലും പണിയെടുത്താലേ ആര്ക്കും കൂലി കിട്ടൂ. പണിയെടുക്കാതെ നോക്കിപ്പേടിപ്പിച്ചു കൂലി വാങ്ങുന്നതാണു നോക്കുകൂലി. നിയമത്തിന്റെ ദൃഷ്ടിയില് ഈ പിടിച്ചുപറിക്കു യാതൊരു സാധൂകരണവുമില്ല. എന്നാല്, പാര്ട്ടികളുടെയും ഭരിക്കുന്നവരുടെയും സംരക്ഷണത്തില് ഇതു വളര്ന്നു. തൊഴില്ത്തര്ക്കങ്ങളില് പോലീസ് ഇടപെടരുത് എന്ന വ്യവസ്ഥയുടെ മറപിടിച്ചു പോലീസ് പോലും ഈ അക്രമം കണ്ടു മാറിനിന്നു. വീട്ടാവശ്യത്തിനുള്ള സാധനങ്ങള് പോലും കൊണ്ടുവരാനാവാതെ എത്രയോ സാധാരണക്കാര് നോക്കുകൂലി അക്രമത്തിനു വിധേയരായിട്ടുണ്ട്!തൊഴിലാളികള്ക്ക് അധ്വാനത്തിനൊത്ത ന്യായമായ കൂലി ലഭിക്കണം എന്ന കാര്യത്തില് ആര്ക്കും തര്ക്കമില്ല. ഏറെ പുരോഗമനപരമായ നിയമനിര്മാണങ്ങള് നടത്തിയിട്ടുള്ള കേരളത്തില് ചുമട്ടുതൊഴിലാളികള്ക്കും മറ്റുമുള്ള കൂലിനിരക്കുകള് നിശ്ചയിച്ചിട്ടുള്ളതാണ്. താരതമ്യേന ഉയര്ന്നതാണെങ്കിലും അതു നല്കുന്നതിന് ആരുംതന്നെ എതിരല്ല. എന്നാല്, യൂണിയന്ബലത്തിന്റെ മുഷ്കില് അമിത കൂലി ബലംപ്രയോഗിച്ചു വാങ്ങുന്ന രീതി ഇവിടെ നിലവില്വന്നു. അതിനെതിരേ ആരെങ്കിലും സംസാരിച്ചാല് അവര് തൊഴിലാളിശത്രുക്കളായി മുദ്രകുത്തപ്പെടുന്ന സ്ഥിതിയുമുണ്ടായി. നോക്കുകൂലിയും തൊഴിലാളി യൂണിയനുകളുടെ നിഷേധാത്മക നിലപാടുകളും മൂലം സഹികെട്ടു കേരളം വിട്ട എത്രയോ വ്യവസായികളുണ്ട്. നോക്കുകൂലിയെക്കുറിച്ചു കേട്ടറിഞ്ഞ പല വ്യവസായിയും ഇവിടെ നിക്ഷേപം നടത്താന് തയാറായില്ല. ഇവിടത്തെ പൊതുമേഖലാ സ്ഥാപനങ്ങള് പലതും നഷ്ടത്തിലായി തകര്ന്നതില് നോക്കുകൂലി പോലുള്ള ദുഷിച്ച സന്പ്രദായങ്ങള്ക്കു വലിയ പങ്കുണ്ട്. വലിയതോതില് വികസിക്കേണ്ടിയിരുന്ന കൊച്ചി തുറമുഖത്തു കയറ്റിറക്കുമതികള് കുറഞ്ഞ് അതു മുരടിച്ചതിന്റെ ഒരു പ്രധാന കാരണം തൊഴിലാളി യൂണിയനുകളുടെ നിഷേധാത്മക നിലപാടുകളാണ്. അന്നൊന്നും നോക്കുകൂലി എന്ന ദുര്ഭൂതത്തെ കുടത്തിലടയ്ക്കാനുള്ള ധൈര്യം ആരും കാട്ടിയില്ല.നോക്കുകൂലി സംസ്ഥാനത്തിനുണ്ടാക്കുന്ന അപകടം വൈകിയാണെങ്കിലും തിരിച്ചറിഞ്ഞ സര്ക്കാര് അതവസാനിപ്പിക്കാനുള്ള ശ്രമങ്ങള് കുറേ വര്ഷമായി നടത്തിവരികയായിരുന്നു. മുഖ്യമന്ത്രി പിണറായി വിജയന് തന്നെ അതിനു മുന്കൈയെടുത്തു. 2018 മേയ് ഒന്നുമുതല് കേരളത്തില് നോക്കുകൂലി ഇല്ലാതാകുമെന്നു പ്രഖ്യാപിക്കുകയും നോക്കുകൂലി നിരോധിച്ച് ഉത്തരവിറക്കുകയും ചെയ്തു. പക്ഷേ ഇതറിഞ്ഞതായി പലയിടത്തും തൊഴിലാളികള് ഭാവിക്കുകപോലും ചെയ്തില്ല. നടപ്പാക്കാന് പോലീസും ഉത്സാഹം കാട്ടിയില്ല. തൊഴിലാളി യൂണിയനുകളെയും രാഷ്ട്രീക്കാരെയും വെറുപ്പിക്കേണ്ട എന്നു കരുതിയതാകാം. നോക്കുകൂലി നിരോധനം എന്തുകൊണ്ടു നടപ്പാക്കിയില്ലെന്നു കേരള ഹൈക്കോടതി രണ്ടാഴ്ച മുന്പ് സംസ്ഥാന പോലീസ് മേധാവിയോടു വിശദീകരണം ആവശ്യപ്പെട്ടിരുന്നു. ഇക്കാര്യത്തില് ഇതുപോലെ എത്രയോ കോടതി ഇടപെടലുകള് മുമ്ബുണ്ടായിട്ടുള്ളതാണ്. നോക്കുകൂലി ഇല്ലാതാകണമെങ്കില് സര്ക്കാര് മാത്രമല്ല ട്രേഡ് യൂണിയനുകളും രാഷ്ട്രീയപാര്ട്ടികളും മനസുവയ്ക്കണം. തങ്ങളുടെ സങ്കുചിത താത്പര്യങ്ങളാണോ നാടിന്റെ വിശാല താത്പര്യങ്ങളാണോ പ്രധാനമെന്ന് അവര് തീരുമാനിക്കണം. ഏതായാലും ഇക്കാര്യത്തില് സര്ക്കാര് വീണ്ടും മുന്കൈയെടുക്കുന്നതു പ്രതീക്ഷയ്ക്കു വകനല്കുന്നുണ്ട്. നോക്കുകൂലി എന്ന ദുര്ഭൂതത്തെ ഇവിടെനിന്ന് ആട്ടിയോടിക്കാന് കഴിഞ്ഞാല് വ്യവസായ നിക്ഷേപങ്ങള് വരുന്നതിനെപ്പറ്റി നമുക്കു വീണ്ടും സ്വപ്നം കാണാനാവും.